

LIETUVOS RESPUBLIKOS SEIMO

**VALSTYBĖS VALDYMO IR SAVIVALDYBIŲ KOMITETAS**

Gedimino pr. 53, 01109 Vilnius Tel. (0 5) 209 6806 El. p. [vvsk@lrs.lt](mailto:vvsk@lrs.lt)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Seimo Peticijų komisijai

**DĖL PRAŠYMO PATEIKTI NUOMONĘ**

Seimo Valstybės valdymo ir savivaldybių komitete (toliau – Komitetas) gavome piliečio Antano Algimanto Miškinio peticiją su pateiktu siūlymu dėl Apskrities valdymo įstatymo galiojimo atstatymo.

Pažymime, kad Komitetui nesuteikta teisė aiškinti teisės aktų nuostatas, vertinti kitų institucijų veiklą, daryti įtaką jų veiksmams ir priimamiems sprendimams, atlikti konkrečios situacijos nagrinėjimą ir vertinti jos faktinį atitikimą teisės aktų nustatytiems reikalavimams. Lietuvos Respublikos Konstitucinio Teismo jurisprudencijoje konstatuota, kad visos valstybės valdžią įgyvendinančios ir kitos valstybės institucijos bei pareigūnai turi veikti remiantis teise ir paklusdamos teisei, tai yra veikti tik tokiose ribose, kokios įtvirtintos teisės aktais[[1]](#footnote-1). Komitetui nesuteikta teisė vertinti įstatymų atitikties Konstitucijai, pagal Konstitucijos 102 straipsnio 1 dalį Konstitucinis Teismas sprendžia, ar įstatymai ir kiti Seimo aktai neprieštarauja Konstitucijai.

Atsižvelgdami į tai, kas išdėstyta, informuojame:

* Penkioliktosios Lietuvos Respublikos Vyriausybės veiklos programoje, patvirtintoje Seimo 2008 m. gruodžio 9 d. nutarimu Nr. XI-52, buvo numatyta teritorinio valdymo pertvarka: parengti reformų paketą, leisiantį po 2013 m. pertvarkyti Lietuvos teritorinę statistinę struktūrą ir suformuoti regionus, atitinkančius Europos Sąjungos teritorinių statistinių vienetų nomenklatūros antrąjį lygį (NUTS 2), jų pagrindu nuo 2014 m. būtų planuojama ir administruojama Europos Sąjungos struktūrinė parama; sudarius tarpinstitucinę darbo grupę, parengti apskričių atliekamų funkcijų perskirstymo modelį, perduodant savivaldybėms funkcijas, kurios gali būti įgyvendinamos vietos lygiu, valstybei išlaikyti tik funkcijas, kurių reikia norint vykdyti bendrąją nacionalinę politiką atskirose srityse ir valstybinei priežiūrai užtikrinti; įkūrus regionus ir apskričių funkcijas perdavus savivaldybėms, panaikinti apskritis, įvertinus įsipareigojimus Europos Sąjungai ir laikantis nuostatos neprarasti regionams skirtos struktūrinės paramos pagal 2007–2013 m. finansinę perspektyvą.
* Ministro Pirmininko 2009 m. sausio 28 d. potvarkiu Nr. 44 „Dėl darbo grupės sudarymo“ buvo sudaryta darbo grupė, kuriai pavesta parengti ir iki 2009 m. kovo 31 d. pateikti Vyriausybės Strateginio planavimo komitetui pasiūlymus dėl apskričių viršininkų vykdomų funkcijų perskirstymo tarp valstybės ir savivaldybių institucijų modelio.
* Atitinkamai buvo parengtas ir 2009 m. liepos 7 d. priimtas Apskrities valdymo įstatymo ir jį keitusių įstatymų pripažinimo netekusiais galios įstatymas (įsigaliojo 2010 m. liepos 1 d.), kuriame buvo nustatyta pavedimas Vyriausybei pateikti Seimui įstatymų, kuriais būtų perskirstytos apskričių viršininkų ir jų administracijų funkcijos, nustatomas ir (arba) keičiamas valdymas aukštesniuosiuose administraciniuose vienetuose, pakeitimo ir (arba) papildymo įstatymų projektus, ir įstatymų, kuriuose minimas apskrities viršininkas, apskrities viršininko administracija ar pateikiamos nuorodos į Apskrities valdymo įstatymą, Apskrities valdymo įstatymo pakeitimo ir (arba) papildymo įstatymų projektus.
* Vyriausybė, įgyvendinusi aukščiau paminėtas nuostatas ir atsiskaitydama už savo veiklą Seimui, nurodė, kad apskričių reformos tikslas – iki 2010 m. liepos 1 d. panaikinti tarpinį centrinės valdžios lygmenį – apskrities viršininkų administracijas, jų funkcijas ir įstaigas perskirstyti savivaldybėms ir valstybės institucijoms, o dubliuojamas ir perteklines funkcijas panaikinti. Apskritys kaip teritorijos administraciniai vienetai nenaikinamos, o regionų ekonominės ir socialinės plėtros klausimai būtų sprendžiami stiprinant esamas regionų plėtros tarybas. Vyriausybės tikslas – sukurti reikiamą teisinę bazę ir sklandžiai perduoti apskričių viršininkų įgaliojimus ir jų administracijų atliekamas funkcijas valstybės institucijoms arba savivaldybėms[[2]](#footnote-2).
* Taip pat Vyriausybė informavo, kad reforma buvo siekiama panaikinti funkcijų dubliavimą, mažinti gyventojams tenkančią administracinę naštą, pagerinti verslo ir jo plėtros sąlygas, greičiau priimti sprendimus ir mažinti korupcijos galimybes. Iš 88 apskričių viršininkų funkcijų 58 buvo panaikintos, o 30 perduota valstybės ir savivaldybių institucijoms. Apskrities viršininko įsteigtų biudžetinių įstaigų steigėjo teisių ir viešosiose įstaigose įgyvendinamų savininko (dalininko) turtinių ir neturtinių teisių perduota 111 valstybės ir 110 savivaldybių institucijų. Panaikintos 8 įstaigos. Panaikinus 1 146 pareigybes, kasmet vien darbo užmokesčiui buvo planuojama sutaupyti apie 30 milijonų litų[[3]](#footnote-3).

Atsižvelgiant į tai, kas išdėstyta, akcentuotina, kad apskritys kaip teritorijos administraciniai vienetai nėra panaikintos, apskričių viršininkų administracijų funkcijos ir įgaliojimai buvo peržiūrėti, įvertinti ir atitinkamai perskirstyti[[4]](#footnote-4) toliau vykdyti atitinkamoms valstybės institucijoms (laikantis principo – valstybei išlaikyti funkcijas, kurių reikia bendrajai nacionalinei politikai atskirose srityse įgyvendinti ir valstybinei priežiūrai užtikrinti) ir savivaldybės institucijoms, siekiant sustiprinti savivaldybes ir išplėsti jų funkcijas. Paminėtina, kad esamas modelis egzistuoja jau beveik 15 metų.

Devynioliktosios Vyriausybės programoje apskričių viršininkų administracijų modelio atkūrimas nėra numatytas, nes šiuo metu galiojanti valdymo sistema yra pakankamai efektyvi ir atitinka visuomenės lūkesčius, o funkcijų peržiūra ir vertinimas, kuriuo lygmeniu (valstybės ar vietos savivaldos) funkcijas atlikti yra efektyviausia atliekamas nuolat[[5]](#footnote-5).

Atkreipiame dėmesį, kad teritorinio valdymo pertvarką koordinavo Vidaus reikalų ministerija, kuri yra atsakinga už valstybės politikos vietos savivaldos, regionų plėtros srityse formavimą, jos įgyvendinimo organizavimą, koordinavimą ir kontrolę.

Komiteto pirmininkas Kęstutis Bilius

1. Konstitucinio Teismo 1999 m. gegužės 11 d., 1999 m. lapkričio 23 d., 2000 m. vasario 23 d. nutarimai. [↑](#footnote-ref-1)
2. Vyriausybės 2009 m. veiklos ataskaita, patvirtinta Vyriausybės 2010 m. kovo 31 d. nutarimu Nr. 340. [↑](#footnote-ref-2)
3. Vyriausybės 2010 m. veiklos ataskaita, patvirtinta Vyriausybės 2011 m. kovo 30 d. nutarimu Nr. 371. [↑](#footnote-ref-3)
4. Priemonių apskričių viršininkų vykdomoms funkcijoms perskirstyti planas, patvirtintas Vyriausybės 2009 m. liepos 22 d. nutarimu Nr. 815. [↑](#footnote-ref-4)
5. Numatyta Devynioliktosios Vyriausybės programos, patvirtintos Seimo 2024 m. gruodžio 12 d. nutarimu Nr. XV-54, 497 p. [↑](#footnote-ref-5)